На основу члана 56. став 12. Закона о заштити података о личности („Службени гласник РС”, број 87/18) и члана 33. став 5. Закона о слободном приступу информацијама од јавног значаја („Службени гласник РС”, бр. 120/04, 54/07, 104/09 и 36/10),

Повереник за информације од јавног значаја и заштиту података о личности доноси

**ПРАВИЛНИК**

**о обрасцу и начину вођења евиденције лица за заштиту података о личности**

Члан 1.

Овим правилником утврђује се образац и начин вођења евиденције лица за заштиту података о личности.

Члан 2.

Евиденцију лица за заштиту података о личности (у даљем тексту: евиденција) води Повереник за информације од јавног значаја и заштиту података о личности (у даљем тексту: Повереник).

Евиденција садржи податке о руковаоцу, односно обрађивачу (име, презиме и адресу, односно назив и седиште) и податке о лицу за заштиту података о личности (име, презиме, адресу, имејл и број телефона).

Члан 3.

Евиденција је јединствена и води се у електронском облику на обрасцу који је одштампан у прилогу овог правилника и чини његов саставни део.

Члан 4.

Податке из члана 2. став 2. овог правилника Поверенику доставља руковалац, односно обрађивач у писаном облику, непосредно, путем поште или на имејл адресу: licezazastitu@poverenik.rs.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од дана примене Закона о заштити података о личности („Службени гласник РС”, број 87/18).

Број 021-00-12/2019-04

У Београду, 5. јуна 2019. године

Заменица повереника,

**Станојла Мандић,** с.р.

Образац

Евиденцијa лица за заштиту података

|  |  |  |  |  |  |  |
| --- | --- | --- | --- | --- | --- | --- |
| Редни број | Име и презиме/називруковаоца односно обрађивача | Адреса/седиште руковаоцаодносно обрађивача | Име и презиме лицаза заштиту података | Адреса лица за заштиту података | Имејл лица за заштиту података | Број телефона лица за заштиту података |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |